**Stor vannkalv** (*Dytiscus marginalis*) er en bille og tilhører familiegruppen vannkalver. I Norge finnes den nord til Nordland. Det finnes flere lignende arter, og en litt mindre art, *Dytiscus lapponicus*, finnes over hele landet. Vannkalver er rovdyr.

Utseende
--------

Både larver og de voksne er rovdyr
Larven puster ved å stikke bakkroppsspissen over vannflaten  Foto: James K. Lindsey 
Framføttene hos hannen har en utvidelse med mange små sugeskåler.  Foto: Siga 
Stor vannkalv har en oval fasong slik som hos alle vannkalver. Hode, bryst og bakkropp danner én kurve, noe som reduserer vannmotstanden når de svømmer. Hodet er bredt og noe skovlformet (med en mer eller mindre skarp fremkant). Brystet (pronotum) er bredere enn langt. Kroppen er nokså flattrykt, mye bredere enn høy. Hannene har glatt overflate på dekkvingene, mens hunnen har langsgående riller. Fasettøynene er relativt små og ikke utstående. Antennene er trådformede.

Den er mellom 30 og 35 millimeter lang som voksen. Larven er i sine siste larvestadier omtrent dobbelt så stor.

Fargen er svart med gule sidekanter langs kroppen. Brystskjoldet (pronotum) er kantet med gult hele veien rundt.

Hunnen har almindelige framføtter, mens hannen har brede framføtter. De er utvidet med noen sugeskåler den bruker under paring, for å holde seg fast på hunnens rygg. Bakbeina er typiske for vannkalver. Leggene (tibiae) og fotleddene (tarsene) er avflatet og utstyrt med tette frynser av lange hår som virker som årer.

Levevis
-------

De voksne billene, og særlig larvene, er grådige rovdyr. De lever av andre mindre dyr, som insekter, men også små fisker. Larvestadiene er i ferskvann. De voksne vannkalvene flyr godt og kan derfor påtreffes et stykke fra vannet. Vannkalvene svømmer raskt med symmetriske bevegelser, det vil si at begge beina i et par går framover og bakover samtidig.

Stor vannkalv finnes i stillestående ferskvann, både i mer næringsfattige myrdammer og i vegetasjonsrike (næringsrike) dammer. De har ikke gjeller og er avhengige av å hente oksygen fra luften. Man kan se både voksne og larver hengende fra vannoverflaten, der bare bakkroppsspissen bryter overflatehinna. De voksne billene lagrer luft under dekkvingene.

Stor vannkalv tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Mellom larvestadiet og det voksne stadiet er et puppestadie, en hvileperiode, der vannkalvens indre og ytre organer endres. Stor vannkalv lever i ferskvann både som larver og som voksne. Det eneste stadiet som er på land er puppestadiet. Når larven er fullt utvokst i juli, kryper den på land, graver ut et kammer i løs jorden eller lignende, hvor puppestadiet tilbringes.

Stor vannkalv kan leve flere år.

Referanser
----------

1. ↑  «Artsdatabankens artsopplysninger». Artsdatabanken. 2. oktober 2020. Besøkt 2. oktober 2020.

Eksterne lenker
---------------

* (en) *stor vannkalv* i Encyclopedia of Life Rediger på Wikidata

* (en) *stor vannkalv* i Global Biodiversity Information Facility Rediger på Wikidata

* (no) *stor vannkalv* hos Artsdatabanken Rediger på Wikidata

* (sv) *stor vannkalv* hos Dyntaxa Rediger på Wikidata

* (en) *stor vannkalv* hos Fauna Europaea Rediger på Wikidata

* (en) *stor vannkalv* hos Fossilworks Rediger på Wikidata

* (en) *stor vannkalv* hos ITIS Rediger på Wikidata

* (en) *stor vannkalv* hos NCBI Rediger på Wikidata

* (en) *Kategori:Dytiscus marginalis* – bilder, video eller lyd på Wikimedia Commons Rediger på Wikidata

* (en) *Dytiscus marginalis* – galleri av bilder, video eller lyd på Wikimedia Commons Rediger på Wikidata

* *Dytiscus marginalis* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon
 |